รัฐบาลไทย-ข่าวทำเนียบรัฐบาล-รัฐมนตรีเกษตรฯ ‘เฉลิมชัย’ ฝากความหวังผู้เข้าอบรม “ผู้นำในวันพรุ่งนี้ (Leaders for Tomorrow)”
วันจันทร์ที่ 21 สิงหาคม 2566
รัฐมนตรีเกษตรฯ ‘เฉลิมชัย’ ฝากความหวังผู้เข้าอบรม “ผู้นําในวันพรุ่งนี้ (Leaders for Tomorrow)”
จะนําพาเกษตรกรให้พัฒนาไปข้างหน้า สร้างความเข้มแข็งให้แก่ภาคการเกษตร และนําพาเกษตรกรให้หลุดพ้นจากความยากจนซ้ําซาก พร้อมฝากหลักสําคัญในการทํางาน ต้องแยกแยะให้ออกระหว่างผู้นําและเจ้านาย
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เป็นประธานเปิดโครงการฝึกอบรมหลักสูตร ผู้นําในวันพรุ่งนี้ (Leaders for Tomorrow) ที่จัดขึ้นระหว่างวันที่ 21 – 31 สิงหาคม 2566 ให้แก่ข้าราชการประเภทอํานวยการสูง ในสังกัดกระทรวงเกษตรและสหกรณ์ เพื่อเตรียมความพร้อมในการเป็นผู้บริหารระดับต้น จํานวน 52 ราย ณ ส่วนราชการในกระทรวงเกษตรและสหกรณ์ และศึกษาดูงานในเขตพื้นที่กรุงเทพฯ และปริมณฑล โดยมีนายประยูร อินสกุล ปลัดกระทรวงเกษตรและสหกรณ์ กล่าวรายงานและให้เกียรติเป็นวิทยากรบรรยายในหัวข้อ “แนวทางการขับเคลื่อนงานของปลัดกระทรวงเกษตรและสหกรณ์” โดยโครงการอบรมดังกล่าวมีวัตถุประสงค์เพื่อเรียนรู้ประสบการณ์การเป็นผู้นําระดับสูงของหน่วยงาน ในการเข้าสู่ตําแหน่งที่สูงขึ้นต่อไป สามารถเชื่อมโยงบทบาทหน้าที่ของตนเอง สามารถขับเคลื่อนยุทธศาสตร์และงานนโยบายของรัฐ เสริมศักยภาพการดําเนินงานของกระทรวงเกษตรและสหกรณ์ สร้างความตระหนักถึงความสําคัญของการเปลี่ยนแปลงที่เกิดขึ้นทั้งในปัจจุบันและอนาคตซึ่งมีผลกระทบต่อตนเอง ทีมงาน และองค์กร ให้สามารถบริหารจัดการได้อย่างมีประสิทธิภาพสูงสุด โดยคาดหวังผลจากการฝึกอบรม คือ ผู้ผ่านการฝึกอบรมมีความพร้อมเพื่อขึ้นสู่ตําแหน่งที่สูงขึ้นต่อไป
รัฐมนตรีว่าการกระทรวงเกษตรและสหกรณ์ กล่าวว่า ตามที่รัฐบาลได้มีการกําหนดกรอบยุทธศาสตร์ชาติ 20 ปี (พ.ศ. 2560 - 2579) เพื่อเป็นการขับเคลื่อนเศรษฐกิจของประเทศไทย สิ่งเหล่านี้ต้องอาศัยข้าราชการที่จะร่วมมือกันในการทํางานและขับเคลื่อนนโยบายให้ก้าวไปข้างหน้า สิ่งสําคัญจึงเป็นการพัฒนาบุคลากรให้ก้าวทันเทคโนโลยีและนวัตกรรม อย่างไรก็ตาม การเป็นผู้นําจะมีโอกาสในการขับเคลื่อนและโอกาสในการทํางานมากกว่า โครงการนี้จึงจะเป็นประโยชน์ต่อผู้เข้าอบรมทุก ๆ ท่าน ที่จะเป็นกําลังสําคัญในการขับเคลื่อนการดําเนินงานให้ประสบความสําเร็จ
กระทรวงเกษตรและสหกรณ์ ในฐานะหน่วยงานผู้รับผิดชอบหลักต่อเป้าหมายการสร้างความเข้มแข็งให้แก่ภาคเกษตรของประเทศ ต้องขับเคลื่อนการดําเนินงานเพื่อสร้างความเข้มแข็งให้แก่ภาคการเกษตร นําพาเกษตรกรให้หลุดพ้นจากความยากจนซ้ําซาก ซึ่งเกษตรกรมีความพร้อมที่แตกต่างกัน ข้าราชการจึงมีหน้าที่ที่ต้องนําพาเกษตรกรทุกกลุ่มให้พัฒนาไปข้างหน้า นอกจากนี้ สิ่งสําคัญคือการยกระดับชีวิตความเป็นอยู่ของเกษตรกรให้ดียิ่งขึ้น พยายามปลูกจิตสํานึกทุกภาคส่วนโดยเฉพาะภาคธุรกิจที่ได้รับประโยชน์จากภาคการเกษตร ให้หันมาใส่ใจภาคการเกษตรให้มากขึ้น เราจึงต้องใช้หัวใจในการทํางาน เพื่อให้เกิดประสิทธิภาพสูงสุด
“สิ่งสําคัญที่ขอฝากไว้คือเมื่อเข้ามาเป็นผู้บริหาร สิ่งที่แยกแยะไม่ออกคือการเป็นผู้นําหรือเป็นเจ้านาย ซึ่งการเป็นผู้นํานั้นนอกจากจะได้งานที่มีคุณภาพแล้ว ยังได้หัวใจในการทํางานด้วย อย่างไรก็ตาม การทํางานให้ประสบความสําเร็จ ไม่สามารถทํางานด้วยตัวเองคนเดียวได้ เราจึงต้องมีการเชื่อมโยงการทํางานกับทุกภาคส่วน และขอขอบคุณการทํางานร่วมกันตลอด 4 ปีที่ผ่านมา ซึ่งได้ยึดมั่นมาเสมอว่าการเป็นผู้นําต้องไม่สร้างภาระให้กับองค์กร และขอฝากความหวังให้ผู้เข้ารับการอบรมจะเติบโตก้าวหน้ามาเป็นผู้นําที่ดี สามารถขับเคลื่อนงานโดยยึดเกษตรกรเป็นที่ตั้ง มั่นใจว่าทุกท่านจะเป็นกําลังสําคัญในการทําให้ประเทศผ่านพ้นปัญหาอุปสรรคและสามารถยกระดับคุณภาพชีวิตเกษตรกรให้ดียิ่งขึ้นได้ต่อไป” ดร.เฉลิมชัย กล่าว